Előterjesztés

a Közgyűlés részére

**Tisztelt Közgyűlés!**

Budapest Főváros Önkormányzata 2013. évi összevont költségvetéséről szóló, 21/2013. (III.20). sz. Főv. Kgy. rendelet 5. sz. mellékletében a felhalmozási célú tartalékok között, az „*Emléktáblák elhelyezése”* feladaton szereplő, 2.377 eFt maradvány felhasználását, és ennek kapcsán a 6698 egyedi azonosító számú engedélyokirat módosítását az alábbiak szerint javasoljuk:

* *Tierney Clark domborműves emléktábla létrehozása;*
* *Katinyi mártírok emlékműve mellett felirat elhelyezése;*

**A feladat megvalósításhoz a pénzügyi forrás biztosított, külön többlet forrást nem igényel.**

A korábbi engedélyokirat módosítását követően összességében a következő feladatok valósulnak meg: Lukács Margit tábla; Rajz János tábla; Petress Zsuzsa tábla; Szirtes Ádám tábla; Katinyi mártírok emlékműve melletti felirat; Tieney Clark tábla.

Tierney Clarkról (1783-1852), a Lánchíd tervezőjéről egy domborműves táblával történő megemlékezést Váci Sándor (Alex Vaci) Londonban élő mérnök indítványozta. (Tierney Clark csak névrokonságban áll a Magyarországra települt Clark Ádámmal, aki a Lánchíd kivitelezését vezette.) Váci Sándor kezdeményezése nyomán T. Clark egykori lakóhelyén Londonban, Hammersmith-ben is felállításra kerül egy domborműves tábla. A dombormű elkészítésére az angol fél Kutas László szobrászművészt kérte fel, a művész tiszteletdíját az angol fél fedezi. A dombormű másolati példánya a Lánchíd pesti hídfőjénél, az északi kandeláber gránit talapzatára kerülne a következő felirattal:

*"A Lánchíd gróf Széchenyi István kezdeményezésére épült 1839-1849 között; tervezte  WILLIAM  TIERNEY CLARK (1783-1852) a korabeli lánchidak elismert alkotója. A Lánchíd az átadásakor a világ legnagyobb láncokra függesztett hídjának számított, kivitelezési munkálatait Adam Clark skót mérnök irányította. A hídtestet és a fémszerkezeteket 1914-15-ben felújították. A hidat 1945 januárban a német csapatok felrobbantották, 1949-re épült újjá mai formájában."*

A felirat magyarul és angolul a 80x60 cm-es dombormű jobb és bal oldalán, egy-egy bronz táblán lesz látható.

A mű elhelyezésére vonatkozóan előzetes egyeztetések történtek a BTM Budapest Galériával, az MTA BTK Történettudományi Intézetével, a BKK Közúti Közlekedési Divízió Közútkezelési Főosztályával, valamint a kulturális örökségvédelmi területtel. A mű elhelyezését a Magyar Nemzeti Múzeum és a Budapesti Városvédő Egyesület is támogatta.

Egyúttal indítványozom az emléktáblának a fővárosi tulajdont képező Lánchídon történő elhelyezésének jóváhagyását, tekintettel az 1991. évi XX. törvény 109. § (1) bekezdésére, mely műalkotás fővárosi tulajdonú területen és épületen való elhelyezését a Fővárosi Közgyűlés hatáskörébe utalja.

A Katinyi mártírok emlékműve magyar és lengyel közös finanszírozással készült. A lengyel felet képviselő Harc és Mártíromság Emlékét Őrző Tanács kezdeményezése nyomán a következő feliratot kívánjuk az emlékmű mellett feltüntetni:

„KATINYI MÁRTÍROK EMLÉKMŰVE / ÜNNEPÉLYESEN FELAVATVA 2011. ÁPRILIS 8-ÁN MAGYARORSZÁG ÉS LENGYELORSZÁG ÁLLAMELNÖKEI: SCHMITT PÁL ÉS KOMOROWSKI BRONISLAW ÁLTAL / ÁLLÍTTATTA A FŐVÁROSI ÖNKORMÁNYZAT ÉS A VARSÓI HARC ÉS MÁRTÍROMSÁG EMLÉKÉT ŐRZŐ TANÁCS”

Fentiek alapján javaslom, hogy a W.T. Clark domborműves emléktábla létrehozásához, a Katinyi mártírok emlékműve feliratához kerüljön felhasználásra a költségvetésben az „Emléktáblák elhelyezése” cím alatt rendelkezésre álló összeg és a feladat végrehajtásával a BTM Budapest Galéria kerüljön megbízásra.

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 9. § (2) bekezdésében foglaltak szerint a feladat indoklása:

1. *A feladat szükségszerűségének indoklása, költségei, megalapozottsága:*

A "911202 Évközi indítású önkormányzati beruházások" címen belül az "Emléktáblák elhelyezése" megnevezésű feladaton rendelkezésre álló 2.377 eFt előirányzat 2014. évi felhasználásával további emléktáblák elhelyezését tervezzük, mely az okirat 2. számú módosítását teszi szükségessé:

További emléktáblák elhelyezése:

- Tierney Clark (Lánchíd, pesti hídfő É-i kandeláber)

- Katinyi mártírok emlékműve (III., Katinyi mártírok parkja)

1. *A szükséges hatósági engedélyek megnevezése:*

Csak az V. kerületi ingatlan esetében hatósági engedélyhez kötött. Az épület nem műemlék, azonban a helyi önkormányzat vonatkozó szabályozása alapján műemléki jelentőségű területen, emléktábla elhelyezésekor egyszerűsített engedélyezési eljárás keretében csatolni szükséges az ingatlan tulajdonosának hozzájárulását, a homlokzat fényképét, a BTM Budapest Galéria művészeti szakvéleményét, a tábla méreteit, feliratát. - A tábla kivitelezése csak a szükséges engedélyek megszerzését követően kezdődhet el.

Az okirat 2. számú módosításával Tierney Clark emléktáblájának elhelyezéséhez műemlékvédelmi hozzájárulás megszerzése szükséges

1. *A megvalósításra javasolt feladat várható élettartama, felújítási gyakorisága, egyéb fontos körülmények részletezése:* Várható élettartam 50 év
2. *Az alapközmű, alapút helyzete, várható hatása a környezet állapotára és az infrastruktúra terhelésére:*

Nem releváns

1. *A beruházással érintett létesítmény működtetésének becsült éves többletköltsége, illetve költségmegtakarítása:*

Többletköltséggel nem jár.

1. *Mindazon egyéb tények, körülmények, amelyek a beruházás befolyásolhatják:*

Nincs ilyen tény, körülmény.

A beruházás adott költségvetési évet túllépő kötelezettséget jelent a Fővárosi Önkormányzat számára, ezért a Fővárosi Közgyűlés minősített szótöbbséggel kell döntenie az engedélyokirat jóváhagyásáról.

Kérem a Tisztelt Közgyűlést az előterjesztésben foglaltak alapján a határozati javaslatok támogatására.

A határozati javaslatok között szereplő költségvetési rendelet módosítására jelen közgyűlés alkalmával, külön napirendi pont keretében kerül sor.

Határozati javaslat

A Fővárosi Közgyűlés úgy dönt, hogy:

támogatja a *W.Tierney Clark emléktábla,* és a *Katinyi mártírok emlékműve* felirata elhelyezését és az ezzel kapcsolatos kiadások fedezetére  2.377 eFt támogatást biztosít a Budapesti Történeti Múzeum részére.

a 1991. évi XX. törvény 109. § (1) bekezdése alapján jóváhagyja a Kutas László szobrászművész által W.Tierney Clark tiszteletére készített domborműves bronz táblának a Lánchíd pesti hídfőjének északi kandeláberén történő elhelyezését az alábbi felirattal: *"A Lánchíd gróf Széchenyi István kezdeményezésére épült 1839-1849 között; tervezte  WILLIAM  TIERNEY CLARK (1783-1852) a korabeli lánchidak elismert alkotója. A Lánchíd az átadásakor a világ legnagyobb láncokra függesztett hídjának számított, kivitelezési munkálatait Adam Clark skót mérnök irányította. A hídtestet és a fémszerkezeteket 1914-15-ben felújították. A hidat 1945 januárban a német csapatok felrobbantották, 1949-re épült újjá mai formájában."*

a feladat végrehajtása érdekében csökkenti a „911202 Évközi indítású önkormányzati beruházások”  címen belül  az „Emléktáblák elhelyezése” feladat kiadási előirányzatát 2.377 ezer Ft-tal és ezzel egyidejűleg azonos összeggel megemeli a „911202 Évközi indítású beruházások„ cím kiadási, azon belül felhalmozási tartalék előirányzatán a „Fejlesztések átütemezésének tartaléka” feladat előirányzatát. A feladat teljes költsége 4.207 ezer Ft-ra változik. 2013. évi előirányzata változatlanul: 915 ezer Ft, 2014. évi üteme 3.292 ezer Ft-ra változik.

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (1) c) pontja alapján jóváhagyja az „Emléktáblák elhelyezése” tárgyú, 6698 egyedi azonosítójú engedélyokirat 2. sz. módosítását 4. sz. melléklet szerinti tartalommal. Egyidejűleg felhatalmazza a Főpolgármestert az okirat aláírására.

határidő: költségvetési rendeletmódosítás hatályba lépését követő 30 napon belül

felelős: Tarlós István főpolgármester

**Határozathozatal módja:**

Az 1-2. sz. határozati javaslatok elfogadásához egyszerű, a 3., 4. sz. határozati javaslatok elfogadásához minősített szavazattöbbség szükséges

Budapest, 2013. december „ ”

|  |
| --- |
| Csomós Miklós  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. BTM Budapest Galéria állásfoglalása T. Clark emléktábláról
2. emléktábla terv
3. 6698 egyedi azonosítójú engedélyokirat 1. sz. módosítás– jelenleg hatályos
4. 6698 egyedi azonosítójú engedélyokirat 2. sz. módosítás - tervezet